ང་ཚོ་འཚོ་གནས་ཀྱི་གོ་ལ་འདིར་ཕལ་ཆེར་རང་བྱུང་གནོད་འཚེ་དང་མི་བཟོས་གནོད་འཚེ་གཉིས་རྒྱུན་ཆད་མ་མྱོང་བ་འདྲ་སྟེ།ཚགས་པར་དང་བརྙན་འཕྲིན་ལ་བལྟས་ཚེ།ཉི་མ་རེ་རེ་བཞིན་གོད་ཆག་དང་འགལ་བ།བཙན་བཅོམ།གཡེམ་སྦྱོར།གཡོ་ལེན་སོགས་ཀྱི་ཆ་འཕྲིན་རྒྱུན་ཆད་མེད་པར་མཐོང་ཐུབ་པ་དང་།དེ་ལ་བརྟེན་ནས་ཉིན་རེ་བཞིན་ཚེ་ལས་འདས་པ་དང་།སྡུག་བསྔལ་མྱོང་མཁན་བྱུང་དང་འབྱུང་གིན་ཡོད་ན་ཡང་།ང་ཚོས་ནམ་ཡང་རང་ཉིད་ཆག་སྒོའི་ཉེ་སར་ཐོན་དུས།ད་གཟོད་གནད་དོན་དེའི་ཚབས་ཆེན་རང་བཞིན་ཤེས་པ་ལས་རྒྱུན་ལྡན་དེ་ལྟར་མི་སེམས།རྒྱུན་པར་ང་ཚོས་རང་ཉིད་དང་ཁོར་ཡུག་གི་མི་རེ་ཟུང་ངམ།དོན་ཁ་ཤས་ལ་སེམས་ཁུར་བྱེད་ཀྱིན་ཡོད་པ་ལས་གཞན་དག་ལ་གསར་འགྱུར་ཙམ་ལས་གང་ཡང་མི་བརྩི།དེ་འདྲའི་རང་ཉིད་དང་གཞན་དག་གཉིས་བར་འབྲེལ་བ་མེད་པར་འདོད་པའི་ལོག་ཤེས་དེས།མིའི་སེམས་ཀྱི་འགན་འཁྲིའི་འདུ་ཤེས་ཇེ་ཞན་དུ་བཏང་ནས།རང་ལ་མི་གཞན་དང་སྤྱི་ཚོགས་སོགས་ལ་འགན་ཅི་ཡང་མེད་པའི་སྣང་བ་བསྐྲུན་ཡོང་།